
R E F E R A T   D E   A P R O B A R E
privind trecerea unui imobil – teren din domeniul privat în domeniul
 public al Municipiului Brad



	Prin Decizia nr. 75/1980 Consiliul Popular al Județului Hunedoara a decis transmiterea unei suprafețe de 6.000 mp. teren neproductiv, situat în orașul Brad, strada Avram – Iancu, din administrarea Orașului Brad în administrarea Direcției de Drumuri și Poduri Timișoara pentru amenajarea de către Direcția de Drumuri și Poduri Timișoara a unei baze de producție și deszăpezire. 
	Conform prevederilor art. 24 alin. 3 din Legea nr. 7/1996 a cadastrului și a publicității imobiliare, republicată,  ”dreptul de proprietate şi celelalte drepturi reale asupra unui imobil se vor înscrie în cartea funciară pe baza înscrisului autentic notarial sau a certificatului de moştenitor, încheiate de un notar public în funcţie în România, a hotărârii judecătoreşti rămase definitivă şi irevocabilă sau pe baza unui act emis de autorităţile administrative, în cazurile în care legea prevede aceasta, prin care s-au constituit ori transmis în mod valabil”.
	Construirea acestei baze a fost autorizată de către Consiliul Popular al Județului Hunedoara prin Autorizația de construire nr. 3/490/21.01.1981.
	Cu toate că CNAIR S.A. avea obligația notării dreptului de administrare dobândit prin Decizia nr. 75/1980 acest lucru nu s-a întâmplat.
	Imobilul - teren identificat prin C.F. vechi nr. 3011 a fost inventariat în domeniul privat al Municipiului Brad întrucât potrivit legislației în vigoare la data inventarierii, respectiv Legea nr. 213/1998 privind proprietatea publică şi regimul juridic al acesteia, imobilele care nu erau de interes public se inventariau în domeniul privat al unității administrativ - teritoriale. Lista bunurilor care se inventariau în domeniul public era prevăzută ca anexă la lege.
	Astfel, potrivit acestor prevederi legale, imobilul - teren identificat prin C.F. vechi nr. 3011 Brad, în suprafață de 6.931 mp. a fost inventariat și înscris în domeniul privat al Municipiului Brad în baza Hotărârii Consiliului Local al Municipiului Brad nr. 34/2004 privind completarea domeniului privat al Municipiului Brad.
	În cursul lunii august 2022 C.N.A.I.R. S.A. a înțeles să facă demersuri în vederea notării dreptului de administrare dobândit prin Decizia nr.75/1980  și a depus o cerere și o documentație în acest sens la Oficiul de Cadastru și Publicitate Imobiliară Hunedoara.
	În temeiul prevederilor art. 866 Cod civil ”Drepturile reale corespunzătoare proprietății publice sunt dreptul de administrare, dreptul de concesiune și dreptul de folosință cu titlu gratuit” Biroul de Cadastru și Publicitate Imobiliară Brad a respins cererea depusă prin Încheierea de respingere nr. 18253/26.08.2022. 
	Prin adresa nr. 5529 din 12.09.2022, înregistrată la Primăria Municipiului Brad sub nr. 48395 din 12.09.2022,  C.N.A.I.R. S.A.  a solicitat instituției noastre să facă demersurile necesare în vederea trecerii imobilului - teren, identificat prin C.F. nr. 60855 Brad, din domeniul privat în domeniul public al Municipiului Brad în scopul notării în evidențele cărții funciare a dreptului de administrare dobândit prin Decizia nr. 75/1980 și, ulterior, a construcțiilor  realizate în baza Autorizației de construire nr. 3/490/21.01.1981.
	Analizând situația de fapt și de drept a imobilului în cauză și ținând cont de faptul că Direcția de Drumuri și Poduri Timișoara desfășoară activități de interes public național în baza Ordonanței de Urgență a Guvernului nr. 43/1997 privind regimul drumurilor, republicată, am constatat că, în momentul de față, acest imobil este de uz și de interes public, motiv pentru care consider că se justifică propunerea de trecere a acestuia din domeniul privat în domeniul public al Municipiului Brad.
	În contextul celor de mai sus am inițiat prezentul proiect de hotărâre prin care am propus trecerea unui imobil – teren din domeniul privat în domeniul public al Municipiului Brad și-l supun spre dezbatere și aprobare Consiliului Local al Municipiului Brad în forma prezentată.
Precizez că imobilul - teren identificat se va înregistra în evidențele financiar- contabile ale domeniului public al Municipiului Brad și, ulterior modificărilor din evidenţele de cadastru şi carte funciară cu privire la acesta, Biroul Administrarea Domeniului Public și Privat din  aparatul de specialitate al Primarului Municipiului Brad va face demersurile necesare în vederea actualizării inventarului bunurilor care alcătuiesc domeniul public al Municipiului Brad, în conformitate cu prevederile art. 289 din O.U.G. nr. 57/2019 privind Codul administrativ, cu modificările și completările ulterioare.
Invoc în susţinerea propunerii mele prevederile  art. 5  din Legea nr.  7/1996 a cadastrului și publicității imobiliare, republicată, cu modificările și completările ulterioare, ale art. 136 alin. 4 din Constituția României, ale art. 863 lit. e, art. 967 alin. 1 și art. 868 alin. 1 din Legea nr. 287/2009 privind Codul civil, republicată, ale art. 129 alin. 2 lit. c, alin. 6 lit. a, alin. 7 lit. c, art. 286 alin. 4 și art. 296 din  O.U.G.  nr. 57/2019 privind Codul administrativ, cu modificările şi completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

